
	Temeljem odredbi članka 33. Zakona o udrugama (''Narodne novine'' broj 74/14, 70/17, 98/19 i 151/22), članka 6. Uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge (''Narodne novine'' broj 26/15 i 37/21), članka 46. Statuta Općine Breznički Hum ("Službeni vjesnik Varaždinske županije" broj 45/21) i članka 20. Pravilnika o financiranju javnih potreba od interesa za opće dobro koje provode udruge na području Općine Breznički Hum ("Službeni vjesnik Varaždinske županije" broj 22/24), Općinski načelnik Općine Breznički Hum objavljuje

JAVNI NATJEČAJ
za financiranje programa i projekata udruga od interesa za opće dobro
koje provode udruge na području Općine Breznički Hum u 2025. godini

I.
	Javni natječaj objavljuje se u svrhu dodjele financijskih sredstava za programe i projekte udruga od interesa za opće dobro koje provode udruge koje svojim aktivnostima doprinose ispunjavanju ciljeva i prioriteta definiranih strateškim i planskim dokumentima Općine Breznički Hum, a koji se provode na području Općine Breznički Hum u 2025. godini.

II.
	U Proračunu Općine Breznički Hum za 2025. godinu ("Službeni vjesnik Varaždinske županije" broj 133/24) osigurana su financijska sredstva za financiranje projekata/programa udruga iz točke I. ovog javnog natječaja, a koje obavljaju djelatnost od interesa za opće dobro na području Općine Breznički Hum. 
	Programi i projekti udruga od općeg interesa na području Općine Breznički Hum za čije se financiranje osiguravaju sredstva u Proračunu Općine Breznički Hum za 2025. godinu jesu oni koji ostvaruju javne potrebe građana i pridonose razvitku i općem napretku Općine, a odnose se na:
1. Poticanje i afirmacija kulturnog amaterizma:
a) Organizacija redovnih programa,
b) Glazbeno – scenske aktivnosti,
c) Zaštita i promicanje tradicijske baštine brezničkog kraja,
d) Sudjelovanje na općinskim manifestacijama,
e) Promocija izvan Općine Breznički Hum.
2. Poticanje i afirmacija sporta:
a) Organizacija redovnih programa,
b) Organizacija natjecanja,
c) Sudjelovanje na natjecanjima,
d) Sudjelovanje na općinskim manifestacijama,
e) Promocija izvan Općine Breznički Hum.
3. Razvoj i afirmacija lovstva:
a) Organizacija redovnih programa,
b) Organizacija natjecanja,
c) Očuvanje prirode i promicanje održivog razvoja,
d) Sudjelovanje na općinskim manifestacijama,
e) Promocija izvan Općine Breznički Hum.
4. Djelovanje ostalih udruga na području Općine Breznički Hum:
a) Organizacija redovnih programa,
b) Sudjelovanje na općinskim manifestacijama,
c) Promocija izvan Općine Breznički Hum.

III.
	Prijavitelj projekta ima obvezu namjenskog korištenja sredstava, a Općina ima pravo izvršiti kontrolu namjenskog korištenja sredstava. 
	Sredstva za provedbu ovog natječaja osigurana su u Proračunu Općine Breznički Hum za 2025. godinu u iznosu od 10.000,00 €, i to za:
1. poticanje i afirmacija kulturnog amaterizma u iznosu od 3.000,00 €,
6. poticanje i afirmacija sporta u iznosu od 1.000,00 €,
7. razvoj i afirmacija lovstva u iznosu od 2.000,00 € i
8. djelovanje ostalih udruga na području Općine u iznosu od 4.000,00 €.
	Najniži i najviši iznosi koji se mogu odobriti za pojedini projekt/program  određeni su u iznosu:
1. od 200,00 do 3.000,00 € za projekte/programe iz područja kulturnog amaterizma,
10. od 200,00 do 1.000,00 € za projekte/programe iz područja sporta,
11. od 500,00 do 2.000,00 € za projekte/programe iz područja lovstva i
12. od 200,00 do 1.000,00 € za projekte/programe iz područja djelovanja ostalih udruga na području Općine Breznički Hum.
	Projekti/programi mogu se financirati do 100% iznosa ukupnih prihvatljivih troškova.
	Projektom se smatra skup aktivnosti koje su usmjerene ostvarenju zacrtanih ciljeva čijim će se ostvarenjem odgovoriti na uočeni problem i ukloniti ga, vremenski su ograničeni i imaju definirane troškove i resurse.
	Programi su kontinuirani procesi koji se u načelu izvode u dužem vremenskom razdoblju kroz niz različitih aktivnosti čiji su struktura i trajanje fleksibilniji. Mogu biti jednogodišnji i višegodišnji.

IV.
	Kriteriji za dodjelu financijskih sredstava su:
1. procjena usklađenosti ciljeva programa ili projekata s ciljevima i prioritetnim područjima strateških dokumenata razvoja sektora u kojem se projekt provodi,
2. kvaliteta i relevantnost prijave,
3. kapaciteti organizacije koja podnosi zahtjev,
4. procjena dosadašnjeg iskustva podnositelja zahtjeva u provedbi istog ili sličnih programa ili projekata,
5. procjena partnera za suradnju,
6. procjena kvalitete aktivnosti i metoda i njihove povezanosti s problemima u zajednici koji se nastoje riješiti provedbom programa ili projekta,
7. procjena proračuna programa ili projekta,
8. prednosti u financiranju,
9. održivost programa ili projekta,
10. odnos vrijednosti projekta u odnosu na društvenu korist.



V.
	Prihvatljivim prijaviteljem smatra se udruga osnovana sukladno Zakonu o udrugama koja udovoljava sljedećim općim uvjetima:
1. da ima sjedište na području Općine Breznički Hum i/ili da provodi projekt/program na području Općine Breznički Hum,
2. da je upisana u Registar udruga Republike Hrvatske,
3. da je upisana u registar neprofitnih organizacija pri Ministarstvu financija RH te vodi transparentno financijsko poslovanje sukladno propisima o računovodstvu neprofitnih organizacija,
4. da se djelovanje ne financira temeljem posebnih propisa,
5. da projekt/program koji se prijavljuje nije u potpunosti financiran iz drugih izvora,
6. da je uredno ispunila obveze iz svih prethodno sklopljenih ugovora o financiranju iz proračuna Općine i drugih javnih izvora,
7. da nema dugovanja s osnove plaćanja doprinosa za mirovinsko i zdravstveno osiguranje i plaćanje poreza te drugih davanja prema državnom proračunu i proračunu Općine,
8. da se protiv prijavitelja, odnosno osobe ovlaštene za zastupanje i voditelja programa/ projekta ne vodi kazneni postupak i nije pravomoćno osuđen za prekršaje ili kaznena djela definirana Uredbom,
9. općim aktom ima uspostavljen model dobrog financijskog upravljanja i kontrola te način sprječavanja sukoba interesa pri raspolaganju javnim sredstvima,
10. ima utvrđen način javnog objavljivanja programskog i financijskog izvješća o radu za proteklu godinu (mrežne stranice udruge ili drugi prikladan način),
11. ima zadovoljavajuće organizacijske kapacitete i ljudske resurse za provedbu programa ili projekta, programa javnih potreba, javnih ovlasti, odnosno pružanje socijalnih usluga,
12. uredno predaje sva izvješća Općini i drugim institucijama.

VI.
	Planiranim sredstvima neće se financirati programi i projekti udruga koje se financiraju po posebnim zakonima, koji se u cijelosti financiraju iz drugih javnih izvora, odnosno na koje se ne primjenjuje Zakon o udrugama te programi i projekti za koje su potrebna velika financijska sredstva.

VII.
	Programi/projekti za financijske potpore udrugama za 2025. godinu prijavljuju se na sljedeći način:
· obrasci se popunjavaju putem računala te dostavljaju u papirnatom ili elektroničkom obliku;
· prijava sadržava obvezne obrasce vlastoručno potpisane od strane osobe ovlaštene za zastupanje i voditelja projekta/programa te ovjerene službenim pečatom organizacije i svu propisanu dokumentaciju;
· u papirnatom obliku prijava se šalje preporučeno poštom, dostavljačem ili osobno u zatvorenoj omotnici na adresu: Općina Breznički Hum, Breznički Hum 4, 42225 Breznički Hum, s naznakom „Prijava programa/projekta udruga – NE OTVARAJ“;
· u elektroničkom obliku prijava se šalje putem elektroničke pošte na adresu: opcina@breznicki-hum.hr  , s predmetom poruke "Prijava programa/projekta udruga".

VIII.
	Obvezna dokumentacija za prijavu programa/projekta je: 
1. ovjeren i potpisan Obrazac opisa programa/projekta  (Obrazac B1),
2. ovjeren i potpisan Obrazac proračuna programa/projekta udruge (Obrazac B2),
3. izvadak o upisu u Registar udruga - ispis iz elektroničke baze Registra,
4. izvadak o upisu u Registar neprofitnih organizacija (RNO) – ispis iz elektroničke baze Registra,
5. potpisana i ovjerena Izjava o nepostojanju dvostrukog financiranja (Obrazac B3),
6. potpisana i ovjerena izjava o partnerstvu, ukoliko organizacija prijavljuje projekt/program u partnerstvu (Obrazac B4),
7. potpisana i ovjerena Izjava o nekažnjavanju (Obrazac B5),
8. potvrda nadležne Porezne uprave o nepostojanju duga prema državi, ne starija od 30 dana od dana objave natječaja (može i ispis iz e-Porezna).
	
	Neobvezna dodatna dokumentacija za prijavu programa/projekta je:
1. pisma namjere koja potvrđuju i objašnjavaju suradnju udruge s lokalnim ustanovama, organizacijama, udrugama i jedinicama lokalne ili područne (samouprave) u provedbi prijavljenog projekta/programa,
2. pisma preporuke (npr. ministarstva, institucija u zemlji i inozemstvu, drugih donatora),
3. zapisi, publikacije, novinski članci te ostali materijali koji prikazuju rad udruge i u izravnoj su vezi s prijavom projekta/programa.

	Obrasci su objavljeni na stranici http://www.breznicki-hum.hr/
	Općina Breznički Hum može zatražiti od prijavitelja i dodatnu dokumentaciju.
	U slučaju slanja prijave elektroničkim putem, prijavitelj je dužan na zahtjev Općine Breznički Hum dostaviti svu obveznu i dodatnu dokumentaciju u izvorniku.

IX.
	Rok za podnošenje prijava je zaključno do 10. srpnja 2025. godine.

X.
	Prijave programa/projekta koje ne udovoljavaju formalnim uvjetima javnog natječaja (zakašnjele prijave, prijave koje ne sadrže svu pozivom propisanu dokumentaciju ili prijave podnesene na neki drugi način odnosno suprotno uvjetima iz ovog javnog poziva) neće biti upućene u stručno ocjenjivanje, o čemu će udruge biti pismeno obaviještene. Utvrđivanje udovoljavaju li dostavljene prijave propisane uvjete javnog natječaja zadatak je povjerenstva za provjeru ispunjavanja propisanih uvjeta javnog natječaja. Ocjenu prijava koje su ispunile propisane uvjete javnog natječaja izvršit će povjerenstvo za ocjenjivanje prijava.

XI.
	Odluku o dodjeli financijskih sredstava za programe/projekte udruga donijet će općinski načelnik, temeljem prijedloga povjerenstva za ocjenjivanje prijava. Obavijest o rezultatima bit će objavljena na web stranici Općine Breznički Hum, www.breznicki-hum.hr i na oglasnoj ploči Općine Breznički Hum. Od dana objave odluka se smatra dostavljenom svim prijaviteljima, te teče rok za podnošenje prigovora.

XII.
	Općina Breznički Hum i udruga kojoj su dodijeljena financijska sredstva na temelju odluke o dodjeli financijskih sredstava za programe/projekte udruga u 2025. godini sklapaju ugovor o financijskoj potpori, najkasnije u roku od 30 dana od dana objave rezultata javnog natječaja.

XIII.
	Pisani prigovor na odluke o dodjeli financijskih sredstava za programe/projekte udruga može podnijeti udruga koja je sudjelovala u javnom pozivu u roku 8 radnih dana od dana objave odluke na web stranici Općine Breznički Hum, a podnijeti prigovor ne odgađa izvršenje odluke i daljnju provedbu natječajnog postupka.
	Prigovor se može podnijeti isključivo na natječajni postupak te eventualno bodovanje nekog kriterija s 0 bodova, ukoliko udruga smatra da je u prijavi dostavila dovoljno argumenata za drugačije bodovanje.
	Prigovor se podnosi općinskom načelniku Općine Breznički Hum.
	O prigovoru odlučuje općinski načelnik. 
	Udrugama kojima nisu odobrena financijska sredstva može se na njihov zahtjev u roku od 8 dana od dana primitka pisane obavijesti o rezultatima natječaja omogućiti uvid u zbirnu ocjenu njihovog programa ili projekta, uz pravo i obvezu Općine da zaštiti tajnost podataka o osobama koje su ocjenjivale program ili projekt.

XIV.
	Općina Breznički Hum zadržava pravo poništenja javnog natječaja ukoliko za to postoje opravdani razlozi, bez obveze snošenja troškova nastalih podnositeljima programa/projekata.

